《宿海会禅院》
清代·沈钦韩

诸天香云曣㬈，虚堂僧定镫火昏。徒歌杳杳发孤榜，青磷焰焰归荒村。

鸦翻人影戛林樾，鼠窥佛座铿瓶盆。月斜磨镰界屋角，雨足滴乳沿松根。

壁间龙象吐光采，牙须磔裂惊心魂。颇疑石幢幡影飐，散花一捻长叉痕。

纻衣感秋觉痒𤶬，炉香达曙犹温黁。吟虫孤迥梦境切，法鼓阗溢潮音奔。

绳床一宿亦前定，方寸暂息波流浑。眼中宗雷皆俊侣，团坐相共无生论。

各萦俗累不可驻，何时结社开云门。扁舟江涨垂柳碍，芒鞋径滑丛篁扪。

袈裟香染应满袖，刹竿回望迷朝暾。

作者简介：（1775—1832）江苏吴县人，字文起，号小宛。嘉庆十二年举人。后授宁国训导。夏夜苦读，置双脚于瓮以避蚊。通经史，好为骈文而不甚工，长训诂考證，以《两汉书疏證》最为精博。又有《左传补注》、《三国志补注》、《水经注疏證》、《王荆公诗补注》、《幼学堂集》等。